SK Úradný vestník Európskej únie C 110/35

Uverejnenie žiadosti podľa článku 17 ods. 6 nariadenia Európskeho parlamentu a Rady (ES) č. 110/2008 o definovaní, popise, prezentácii, označovaní a ochrane zemepisných označení liehovín

(2018/C 110/09)

Týmto uverejnením sa poskytuje právo vzniesť námietku proti žiadosti podľa článku 17 ods. 7 nariadenia Európskeho parlamentu a Rady (ES) č. 110/2008 (1).

HLAVNÉ ŠPECIFIKÁCIE TECHNICKEJ DOKUMENTÁCIE

„ABSINTHE DE PONTARLIER“

EÚ č.: PGI-FR-01870 – 16.4.2014

1. Názov

„ABSINTHE DE PONTARLIER“

2. Kategória liehoviny

„Absinthe de Pontarlier“ patrí do kategórie „Iné liehoviny“ prílohy III k nariadeniu (ES) č. 110/2008 z 15. januára 2008.

3. Opis liehoviny vrátane fyzikálnych, chemických a/alebo organoleptických vlastností výrobku

„Absinthe de Pontarlier“ je číra liehovina svetložltej farby so zelenkastým nádychom, bez usadenín. Pridaním vody pri konzumácii získava opálový odtieň pripomínajúci slonovinu a v liehovine sa vytvára zákal, ktorý ju robí nepriehľadnou.

Vyznačuje sa arómami pripomínajúcimi palinu pravú (Artemisia absinthium L.). Tieto arómy prevládajú nad arómami ostatných rastlín používaných pri výrobe nápoja „Absinthe de Pontarlier“.

Ak výrobok dozrieva niekoľko mesiacov v dreve, nadobúda trochu tmavšiu a zlatú farbu, anízová chuť sa vytráca v prospech chuti paliny a výrobok sa zjemňuje.

Pri predaji spotrebiteľovi obsahuje liehovina najmenej 20 miligramov tujónu na liter liehoviny. Má 45 alebo viac objemových percent alkoholu.

4. Vymedzenie príslušnej zemepisnej oblasti

Pestovanie a sušenie paliny pravej, macerácia rastlín, destilácia macerátu, príprava liehoviny a plnenie do fliaš sa vykonávajú v týchto obciach departementu Doubs: Arçon, Bannans, Bonnevaux, Boujailles, Bouverans, Bulle, Chaffois, Chapelle d’Huin, La Cluse-et-Mijoux, Courvières, Dommartin, Dompierre-les-Tilleuls, Doubs, Frasne, Granges-Narboz, Houtaud, Pontarlier, La Rivière-Drugeon, Sainte-Colombe, Vuillecin.

5. Opis spôsobu získavania liehoviny

5.1. Pestovanie paliny pravej

Nie sú povolené nijaké hnojivá ani herbicídy.

5.2. Sušenie paliny pravej

Sušenie sa uskutočňuje prirodzene bez prúdenia vzduchu alebo mechanického vetrania. Rastliny musia byť chránené pred priamym slnečným žiarením.

5.3. Macerácia

Jednotlivé rastliny a semená použité na destiláciu liehoviny sa macerujú v etylalkohole poľnohospodárskeho pôvodu a vo vode.

Jednotlivé rastliny použité na farbenie liehoviny sa macerujú v alkoholovom nosiči.

Používanie rastlinných výťažkov (a to aj prírodných) je zakázané.

Zmes na maceráciu určená na destiláciu musí povinne obsahovať palinu pravú (Artemisia absinthium L.) a semená bedrovníka anízového (Pimpinella anisum).

Vo farbiacom náleve sa povinne používa palina pontická (Artemisia pontica) a yzop lekársky (Hyssopus officinalis).

Medovka (Melissa officinalis), fenikel obyčajný (Foeniculum vulgare) a mäta (Mentha spp) sú povolené v celkovom množstve najviac 5 kilogramov na hektoliter čistého alkoholu v maceráte.

Ďalšie aromatické rastliny s výnimkou badiánu (hviezdicového anízu), ktorý je formálne zakázaný, sú povolené v celkovom množstve najviac 1 kilogram na hektoliter čistého alkoholu v maceráte.

5.4. Destilácia

Destilácia paliny pravej a bedrovníka anízového je povinná.

Destilačné zariadenia sú povinne medené. Ich maximálna jednotková kapacita je 3 000 litrov.

Destilácia sa môže skladať z viacerých nadväzujúcich krokov.

5.5. Farbenie

Farbenie je povinné. Vykonáva sa výlučne tak, že sa do destilátu získaného podľa bodu 5.4 pridajú:

— farbiace rastliny alebo

— farbiaci nálev podľa vymedzenia v bode 5.3, ktorého objem neprekročí 2 % objemu konečného výrobku.

5.6. Príprava

Zvyšovanie obsahu alkoholu, najmä pridaním etylalkoholu poľnohospodárskeho pôvodu, je po destilácii zakázané.

Liehovina môže byť sladená na maximálnu hodnotu vyjadrenú ako 35 gramov invertného cukru na liter hotového výrobku.

Liehovina môže zrieť v dreve. Zmienka o zrení sa môže uvádzať na etikete iba vtedy, ak zrenie v dreve trvá najmenej šesť mesiacov v dubových nádobách s maximálnou jednotkovou kapacitou 600 litrov. Minimálne obdobie zrenia vymedzené vyššie sa nesmie prerušovať s výnimkou úkonov nevyhnutných na výrobu výrobkov.

Znižovanie obsahu alkoholu, prípadne zrenie a plnenie do fliaš sa vykonávajú v tej istej prevádzke ako destilácia, aby sa umožnila kontrola prostredníctvom posilneného testovania analytických a organoleptických vlastností balených výrobkov a ich súladu s touto špecifikáciou.

6. Podrobnosti, ktoré potvrdzujú súvislosť so zemepisným prostredím alebo zemepisným pôvodom

6.1. Špecifickosť zemepisnej oblasti

6.1.1. Prírodné faktory

Táto oblasť sa vyznačuje jednotnými morfologickými, klimatickými a pedologickými vlastnosťami: ide o planinu s ľahkými a plytkými pôdami, ktorých hĺbka neprekračuje 30 – 40 centimetrov. Pôda je veľmi zásaditá, má siltovo-ílovitú štruktúru s veľkým množstvom vápencových kamienkov a malými zásobami vody.

Nadmorská výška 750 – 900 metrov poskytuje pomerne mierne letné teploty, pričom priemerná ročná teplota sa pohybuje na úrovni 7 – 8 °C. Zrážky, ktoré sa pohybujú od 1 400 do 1 600 milimetrov za rok, mierne zosilňuje blízkosť okolitého reliéfu.

V regióne Pontarlier sú teda mimoriadne vhodné podmienky na pestovanie paliny.

6.1.2. Ľudské faktory: dvestoročné know-how

O prítomnosti elixíru Absinthe v 18. storočí v oblasti Pontarlier svedčí množstvo dokumentov, v ktorých sa uvádzajú najmä jeho liečivé účinky.

Major DUBIED preniesol svoju výrobu z Val-de-Travers z druhej strany švajčiarskej hranice do oblasti Pontarlier 14. februára 1805. Od tohto dňa sa počet liehovarov v meste Pontarlier a jeho okolí neprestajne zvyšoval spolu s nárastom spotreby absintu. Na začiatku 20. storočia sa tam nachádzalo 25 liehovarov. V roku 1907 bolo v odvetví výroby absintu celkovo zamestnaných viac než 3 000 osôb v okrese. V roku 1914 dosahovala denná výroba 66 000 litrov. Mesto Pontarlier bolo s bezmála jednou tretinou domácej výroby hlavným mestom absintu.

Od prvej polovice 19. storočia sa „Absinthe de Pontarlier“ vyvážal do celého sveta (Afrika, Amerika, Čína…). Vtedajšie umelecké kruhy v Paríži sa veľmi aktívne podieľali na šírení nadšenia pre absint.

Spolu s úspechom sa objavili veľmi početné falzifikáty, ktoré zahatili trh. Šlo o nekvalitný absint, nedestilovaný, masovo vyrábaný maceráciou rastlín v nerektifikovanom alkohole alebo použitím esencií. Takéto nápoje obsahovali mnohé škodlivé zložky, ktoré pochádzali z alkoholu, ako aj z ťažkých olejov obsiahnutých v esenciách. S cieľom ochrániť meno absintu – ohrozované takýmito výrobkami – a využiť povesť absintu vyrábaného v meste Pontarlier sa 25 liehovarníkov z oblasti od roku 1905 snažilo poukazovať na pôvod svojich absintov systematickým uvádzaním nápisu „Pontarlier“ na každej etikete.

V roku 1908 Edmond COULEUR, prokurátor republiky, vypracoval na žiadosť parlamentu správu s názvom: Au pays de l’absinthe (V krajine absintu) (vyd. Editions Société Anonyme d’imprimerie Montbéliardaise). V tomto dokumente objasnil počiatky výroby absintu a preukázal jedinečnú a trvácu historickú súvislosť tohto nápoja s oblasťou Pontarlier.

Nespočetné etikety značiek, ktoré spájajú „Absinthe“ a „Pontarlier“, uvedené najmä vo veľmi početných dielach autorky Marie-Claude DELAHAYE (L’absinthe, L’absinthe, art et histoire, Promenades autour de l’Absinthe atď.) (Musée de l’Absinthe, 95430 Auvers-sur-Oise) potvrdzujú dávnu povesť „Absinthe de Pontarlier“.

Až do konca 19. storočia sa palina z oblasti Haut-Doubs dodávala do liehovarov v celom Francúzsku.

Know-how a metódy pretrvali počas obdobia zákazu absintu vďaka výrobe anízových nápojov, pri ktorej sa využili postupy a zariadenia používané pred rokom 1915 na výrobu absintu.

Na rozdiel od pastisu, ktorý je zmesou alkoholu a výťažkov anízu a sladkého drievka, je anízový nápoj vyrábaný v oblasti Pontarlier od roku 1921 destilovaný aníz (získavaný opakovanou destiláciou neutrálneho alkoholu za prítomnosti anízu), ktorý sa vyrába na báze bedrovníka anízového. Počas tohto obdobia sa na etiketách najmenej troch značiek destilovaného anízu z oblasti Pontarlier uvádzal odkaz na pôvod z „Pontarlier“. Tento anízový nápoj, bežne nazývaný „Pont“, sa vyrába v oblasti Pontarlier v tých istých prevádzkach, použitím rovnakých zariadení a tým istým spôsobom ako absint vyrábaný pred rokom 1915. Jedine recept sa musel upraviť tým, že sa odstránila palina a rastliny farbiace nazeleno, lebo podľa právnych predpisov z roku 1921 bolo nariadené, aby anízové nápoje neobsahovali palinu a neboli zelené. Tento destilovaný aníz sa v oblasti Pontarlier stále vyrába.

V oblasti Pontarlier nastalo od roku 1988, keď boli liehoviny na báze paliny opäť povolené, obnovenie pestovania tejto rastliny a výroby tejto liehoviny podľa týchto neprerušených tradícií.

Od roku 2002 sa v meste Pontarlier každý rok počas veľkého kultúrneho podujatia venovaného absintu nazývaného „Absinthiades“ koná súťaž, na ktorej sa zúčastňujú absinty z celého sveta (anglické, švajčiarske, české, nemecké…) predávané vo Francúzsku. V rokoch 2002 – 2014 „Absinthe de Pontarlier“ získal 13 zlatých medailí, 6 strieborných a 6 bronzových.

Od roku 2012 sa absint zúčastňuje na súťaži v osobitnej kategórii na podujatí Concours Général Agricole de Paris. V rokoch 2012 – 2015 tam „Absinthe de Pontarlier“ získal 5 zlatých medailí, 1 striebornú a 1 bronzovú.

V roku 2009 bola vytvorená tzv. absintová cesta („Route de l’absinthe“), ktorá spája Pontarlier vo Francúzsku a Val-de-Travers vo Švajčiarsku a predstavuje historickú kolísku absintu „Absinthe“.

6.2. Špecifickosť výrobku

„Absinthe de Pontarlier“ je číra liehovina svetložltej farby so zelenkastým nádychom, bez usadenín. Pridaním vody pri konzumácii získava opálový odtieň pripomínajúci slonovinu a v liehovine sa vytvára zákal, ktorý ju robí nepriehľadnou.

„Absinthe de Pontarlier“ sa vyznačuje arómami pripomínajúcimi vôňu, ktorá sa uvoľňuje z paliny pravej pri zbere. Na zachovanie týchto aróm „Absinthe de Pontarlier“ obsahuje najmenej 20 miligramov tujónu na liter.

Ak výrobok dozrieva niekoľko mesiacov v dreve, nadobúda trochu tmavšiu a zlatú farbu, anízová chuť sa vytráca v prospech chuti paliny a výrobok sa zjemňuje.

„Absinthe de Pontarlier“ sa tradične podáva s rozpusteným cukrom, čím sa odstráni jemne trpká chuť, ktorá mohla vzniknúť destiláciou anízu.

6.3. Príčinná súvislosť medzi vymedzenou oblasťou a výrobkom

Organoleptické vlastnosti „Absinthe de Pontarlier“ sa zakladajú na:

— paline pravej, vypestovanej vo vymedzenej oblasti,

— postupe výroby, ktorý liehovarníci v oblasti Pontarlier dodržiavajú už vyše dvoch storočí.

6.3.1. Palina pravá

Aróma paliny pravej je jemnejšia a koncentrovanejšia v krajoch, kde sú klíma a pôda menej priaznivé pre jej rast.

Oblasť Haut-Doubs bola vždy známa pestovaním aromatických rastlín. Vplyvy kontinentálneho podnebia a reliéfu, ktoré sú dostatočne výrazné, aby sa prejavili arómy, no zároveň dostatočne mierne, aby umožnili ideálny rast rastliny, sa tu prejavujú v nevídanej rovnováhe. Najmä pokiaľ ide o palinu, v oblasti Haut-Doubs sa neobyčajne stretávajú tri hlavné faktory umožňujúce rast a zároveň dosiahnutie chuťových vlastností rastliny: nadmorská výška, kontinentálne podnebie a plytká pôda. Vzhľadom na veľmi dávne využívanie tejto rastliny v danej oblasti sa možno domnievať, že ide o pôvodný druh.

Pre pestovanie je takisto dôležitý istý klimatický jav: nezvyčajný pokles zrážok počas júla presne zodpovedá obdobiu zberu paliny, ktorý si vyžaduje suché počasie.

Rastliny paliny pestované a sušené vo vymedzenej oblasti opísanými metódami majú koncentráciu éterických olejov, ktorá dodáva liehovine vôňu neporovnateľnej intenzity a sviežosti.

6.3.2. Výrobný proces

Používanie rozličných postupov je nevyhnutné na spracovanie tejto osobitne koncentrovanej suroviny:

— destilácia, ktorou sa odstráni horká chuť paliny, je povinná,

— prítomnosť bedrovníka anízového, ktorý zmierňuje silu paliny v ústach, v zmesi na destiláciu.

6.3.3. Znižovanie obsahu alkoholu a plnenie do fliaš

Aromatická rovnováha nápoja „Absinthe de Pontarlier“ je komplexná a súčasne krehká. Jej dosiahnutie závisí od počiatočného zloženia použitých rastlín, ako aj od pomeru medzi rôznymi éterickými olejmi, a najmä od tujónu, ktorého minimálny obsah je vymedzený tak, aby zodpovedal vlastnostiam výrobku. Koncentrácia rôznych prchavých zlúčenín, ktorá prispieva k aromatickej rovnováhe nápoja „Absinthe de Pontarlier“, je mimoriadne variabilná a závisí najmä od použitých rastlín, ako aj od podmienok tradičnej destilácie. V skutočnosti sa táto koncentrácia líši v závislosti od genetických vlastností rastliny, stupňa jej rastu, výživy, podnebia a druhu pôdy. Účinnosť získavania týchto prvkov sa môže meniť aj v závislosti od podmienok destilácie.

Preto aby bol výrobok určený na spotrebu dostatočne bohatý na zlúčeniny, ktoré sú rozhodujúce pre vlastnosti zemepisného označenia „Absinthe de Pontarlier“, výrobcovia pri uvádzaní na trh používajú obsah alkoholu v objemových percentách ako nastaviteľnú premennú tak, že menia množstvo pridávanej vody na zníženie obsahu alkoholu. Znižovanie obsahu alkoholu, ktoré sa uskutočňuje tesne pred plnením do fliaš, musí preto nevyhnutne vykonávať výrobca.

Prchavé zlúčeniny prítomné v éterických olejoch sú vo všeobecnosti veľmi citlivé na vplyvy vonkajšieho prostredia, ľahko vstupujú do chemických reakcií, a preto sa vyznačujú vysokým stupňom nestability:

Keďže rozpustnosť kyslíka v éterickom oleji s poklesom teploty vzrastá, oxidácia éterických olejov môže nastať dokonca aj pri nízkej teplote počas vyprázdňovania nádrží, pri čerpaní a pri plnení do fliaš tým, že vzniknú najmä peroxidové radikály a hydroperoxidy, ktoré ohrozujú kvalitu éterických olejov.

Pri vystavení chladu sa môžu tvoriť malé vločky hmoty, ktoré stúpajú na povrch. Ak sa plnenie do fliaš uskutoční bez toho, aby sa absint zahrial a homogenizoval, vločky sa pred naplnením do fliaš odfiltrujú a to bude mať značný vplyv na organoleptické vlastnosti nápoja. Naopak, ak kryštalizácia nastane vo fľaši po vystavení účinkom chladu, nebude to mať žiadny následok, keďže pôvodné vlastnosti výrobku sa po zahriatí bez akéhokoľvek znehodnotenia obnovia.

Esenciálne oleje sú takisto citlivé na reakcie s niektorými plastmi alebo kovmi, ktorým sa treba vyhnúť pri skladovaní, manipulácii alebo balení.

Éterické oleje prítomné v „Absinthe de Pontarlier“ sú teda mimoriadne nestabilné, keďže rôzne reakcie môžu mať za následok podstatné zmeny ich vlastností, a tým zmenu organoleptických vlastností výrobku s týmto zemepisným označením. Na ich zachovanie až do plnenia do fliaš a počas tejto operácie sa preto vyžadujú osobitné opatrenia zamerané na minimalizovanie prítomnosti vzduchu, udržiavanie liehoviny mimo prístupu svetla a kyslíka, ako aj opatrenia na znižovanie možnej nekompatibility s niektorými plastmi.

Posilnená kontrola prostredníctvom analytického a organoleptického rozboru balených výrobkov umožňuje zistiť prípadné znehodnotenie kvality hlavných éterických olejov, ktoré ovplyvňujú organoleptické alebo fyzikálno-chemické vlastnosti výrobku. V prípade potreby môže mať táto kontrola za následok zákaz uvedenia znehodnoteného výrobku na trh pod zemepisným označením „Absinthe de Pontarlier“.

7. Akékoľvek požiadavky stanovené predpismi Spoločenstva a/alebo vnútroštátnymi predpismi

Vyhláška z 12. júla 2013 o zemepisnom označení „Absinthe de Pontarlier“, uverejnená 19. júla 2013 v Úradnom vestníku Francúzskej republiky.

8. Meno/názov a adresa žiadateľa:

Association de Défense de l’Absinthe de Pontarlier 49, rue des Lavaux 25300 Pontarlier FRANCÚZSKO Tel. +33 381390470 Fax +33 381395967 E-mail: contact@pontarlier-anis.com

9. Ďalšie informácie (Označovanie)

Liehoviny, v súvislosti s ktorými sa podľa podmienok tejto špecifikácie nárokuje zemepisné označenie „Absinthe de Pontarlier“, sa nesmú uvádzať na trh ani predávať bez uvedeného zemepisného označenia na etikete.

Nepovinné údaje sa môžu uvádzať na etikete iba znakmi, ktorých veľkosť na výšku ani šírku neprekračuje dvojnásobok veľkosti znakov zemepisného označenia „Absinthe de Pontarlier“.

Údaj „zrejúci v dreve“ (vieillie sous bois), za ktorým nasleduje alebo nenasleduje údaj o trvaní zrenia, je možné uvádzať iba v prípade liehovín, ktoré spĺňajú podmienky vymedzené v bode 3 (predposledný odsek).

(1) Ú. v. EÚ L 39, 13.2.2008, s. 16.